Pap as 'chicken puffs' 'n wenner | Netwerk24
Deur Hanri Wondergem 01 Junie 2020 20:43
Veral omdat die sesjarige Marley 'n bietjie "fiemies" het, volgens haar ouma. Die kleinding wil glo net hoender eet.
Eli (5), Kokkie (62) en Marley (6) York in die plaaskombuis naby Lime Acres in die Noord-Kaap.
"Toe daar elke oggend 'n halwe pot pap oorbly omdat die stadsjapies nie regtig mieliepap ken nie, moes Ouma 'n plan maak om nie kos te mors nie. So word die pampoenpoffer-reseppie toe sommer ook vir die oorskietpap gebruik," vertel York.
Sy sê aanvanklik het Marley haar neus opgetrek, maar 'n boer(vrou) maak 'n plan en York het vir Marley oortuig deur te sê: "But it's chicken puffs."
En daar het die "Corona Chicken Puffs", soos York dit noem, ontstaan.
"En nou is die chicken puffs sonder chicken 'n gunsteling by almal en bly daar selde iets oor tot die aand."
Die resep is heel eenvoudig: twee tot drie koppies gaar mieliepap, twee eiers, twee koppies koekmeel, drie teelepels bakpoeier, een teelepel Aromat en olie om dit in te bak.
Meng alles saam, maak die olie warm en bak lepelsvol tot dit goudbruin is. En siedaar, 24 poffertjies as ligte ete of bykos.
Dit is een van die inskrywings vir Beeld se kookboek-kompetisie. Jy kan ook inskryf deur jou resep, 'n aksie-kombuis-foto van jou en 'n staaltjie oor die resep na kompetisie@beeld.co.za te e-pos.
Wie weet, dalk beland jou resep in die kookboek, Komkommertyd, en dalk wen jy selfs 'n lekker kontantprys.
Die kategorieë is as volg: ligte etes, bykos, vleis, vis, wildsvleis, hoender, gebak, braai, nagereg en drankies.
Die volledige bepalings en voorwaardes is op Beeld se Facebook-blad en inskrywings sluit op 1 Julie. Alle kwarantynkokke word genooi om in te skryf.